Ida Auken (SF), 2010-04-27:
Tak for behandlingen af det her lovforslag, især tak til dem, der har behandlet det seriøst og ikke har prøvet på at køre det hele af sporet med alle mulige spindagsordener, og så især tak til miljøministeren, som jeg synes havde en meget konstruktiv tilgang til det her.
Man må sige, at hvis det har haft noget formål at have den her debat i dag, er det jo i hvert fald, at Miljøministeriet har taget initiativ til et partnerskab på området med fire byer om at kigge på biofaktor, og det vil jeg gerne sige tak for.
Og jeg vil så sige, at vi jo med Folketingets Miljøudvalg også har været i Berlin for at kigge på biofaktor og har studeret det.
Der var hele vejen rundt en meget, meget stor opbakning til at se på biofaktoren, så det er jo mærkeligt, at man i dag hellere vil dreje debatten fuldstændig over i polemik i stedet for at diskutere indholdet.
Det er jo sådan, at vi lever i en tid, hvor der kommer mere og mere pres på vores arealer.
Der flytter flere og flere mennesker til byerne, og det vil sige, at de få grønne åndehuller, vi har, kommer under større pres, og det vil også sige, at det er afgørende, hvor de ligger.
Godt nok siger hr. Per Ørum Jørgensen, at vi har skrevet, at der er kommet flere grønne områder i form af parker, men han glemmer lige resten af sætningen – som sædvanlig – hvor der nemlig står, at de ligger i udkanten af byerne og ikke inde i centrum, og vi ved jo, at det er ekstremt afgørende for folks livskvalitet, at der er grønne områder i nærheden af, hvor de bor; altså, man kan nærmest måle deres lykke, deres livskvalitet, alt efter om de har noget grønt at se på.
Det er derfor, vi synes, at det er så afgørende for alle mennesker i det her land, og jeg har endnu heller ikke hørt nogen sige, at det ikke er afgørende, at vi har grønne arealer inde i byerne.
Det er vigtigt for vores sundhed, og det giver os en livskvalitet, det er med til at rense luften, det er med til at give os et bedre mikroklima i byen, og det er vigtigt i forhold til klimatilpasning.
De grønne facader, tage og områder er med til at opsamle alt det ekstra regnvand, der kommer og ikke mindst kommer de næste år som følge af klimaforandringerne, og er med til at opstemme, holde det tilbage, så vi sparer penge på f.eks. at udvide kloakker.
Og der er en meget høj herlighedsværdi ved de byggerier, der ligger i nærheden af grønne områder.
Derfor må jeg også sige til hr. Per Ørum Jørgensen, at det jo sådan set er et område, hvor vi har skrevet meget tydeligt, hvor tæt man kan komme på økonomien i det her.
Vi er ærlige om, at det kan betyde, at nogle projekter vil blive fordyret en smule, men omvendt vil det øge herlighedsværdien, det vil øge befolkningens sundhed, det vil sætte stressniveauet ned, det vil sætte folks velbefindende op, og det vil være med til at løse problemer med klimatilpasning i vigtige områder.
Så det er selvfølgelig en meget, meget stor og omfattende samfundsøkonomisk beregning, hvis man skal sidde og lave cost-benefit på det her, og det tror jeg ikke engang hr. Per Ørum Jørgensen ville påtage sig at gøre.
Ser vi i dag på en enkelt parcel, vil vi se, at vi er gået fra tidligere at have 25 m² fliser til nu at have 125 m² fliser på en ejendom, og det vil sige, at det er endnu et område, hvor vi ved, at vi plastrer byer til; det meste af vores byer bliver til kinesisk granit i stedet for vigtige grønne områder.
Hr. Eyvind Vesselbo var også umiddelbart positiv over for forslaget, og det var dejligt, så det vil jeg gerne takke for.
Jeg tror også, vi i dialog med kommunerne måske kunne snakke os frem til det, hvilket både hr. Eyvind Vesselbo og De Radikales ordfører påpegede.
Det er selvfølgelig klart, at vi skal have kommunerne med ind i en sådan dialog om at udarbejde et værktøj.
Så det kan være, vi kan nå hinanden der, hvis vi er villige til at gå i dialog om det, det er vi i SF i hvert fald i det kommende udvalgsarbejde.
Så vil jeg sige tak til Socialdemokratiet, til Enhedslisten og til De Radikale for den meget positive modtagelse af forslaget, og så vil jeg hoppe let hen over Dansk Folkeparti, for det var nærmest under lavmålet, så det tror jeg bare jeg springer over.
Yes, det var sådan cirka, hvad jeg havde i dag.